Народнае жыллё найбольш доўга захавала сімвалічнае напаўненне кожнага канструктыўнага элемента. Дом успрымаўся як космас, адлюстроўваючы ўсю яго паўнату ў розных сваіх элементах. У гэтай сувязі ўспрымаюцца і драўляныя аздобы: сонечныя ззянні, грамавыя стрэлы-абярэгі, парасткі, чалавекападобныя фігуры, выявы птушак і звяроў. У нашай мясцовасці раслінны стыль арнаменту злучыўся са старажытным геаметрычным і зааморфным. Тэраталогія, вядомая па старажытных кнігах, уласцівая для ткацтва і вышыўкі, пануе і ў драўлянай разьбе. У наш час такія мудрагелістыя ўзоры ўспрымаюцца як маніфестацыя прыгажосці, але не будзем забываць, што слова "космас", у перакладзе з грэчаскай мовы, азначае "прыгажосць".